'SAUK-werknemers betaal weer die prys vir slegte bestuursbesluite' | Maroela Media
Die vakbond is van voorneme om die afleggingsproses wat nou by die SAUK aan die gang is, te beveg. Dit volg nadat SAUK-werknemers op 29 Oktober 2018 in kennis gestel is van 'n afleggingsproses wat die uitsaaier onderneem en waarin tot 981 werknemers en sowat 1 200 vryskutwerknemers hul werk kan verloor.
Daar word onder meer aangevoer dat die onregmatige optrede van die voormalige uitvoerende bestuur 'n rede vir die afleggings is. Volgens Anton van der Bijl, hoof van arbeidsregdienste by Solidariteit, is dit verregaande dat iemand soos Hlaudi Motsoeneng, wat die SAUK miljoene rande gekos het, skotvry daarvan afkom.
"Die afleggingsproses wat die SAUK onderneem is, om die minste te sê, belaglik. Werknemers moes die hoogste prys vir bestuur se besluite tydens die hele Hlaudi Motsoeneng-diktatorskapdebakel betaal. Dit lyk of die werknemers nou weer nóg 'n prys moet betaal vir daardie besluite, terwyl die persone wat die besluite geneem het tot nou toe geen sent daarvoor betaal het nie. Ek kan regtig nie sien hoe die SAUK met so 'n proses kan voortgaan as hulle nie eers alle alternatiewe om so 'n proses te voorkom, uitgeput het nie. Sulke stappe sou byvoorbeeld insluit om Motsoeneng vir die verkwiste geld te dagvaar."
Van der Bijl voeg by dat hierdie proses wesenlik prosedureel en substantief onbillik teenoor die werknemers van die SAUK is. "Wetgewing skryf sekere prosedurele vereistes voor vir die doeleindes van kennisname en konsultering, wat insluit die reg van 'n vakbond wat lede verteenwoordig om aan so 'n proses deel te neem. Solidariteit, wat inderdaad lede by die SAUK verteenwoordig, is tot op hede heeltemal geïgnoreer in die proses," het hy bevestig.
Kyk Ek het Nou al narre en onbevoegdheid aanskou in my lewe maar die uwe is die kampioen in albei gevalle,Wonder waar bevind hy hom? Dubai saam die Grypals??
Dis die nuwe Suid Afrika……….werk so in omtrent al wat besigheid is. My dogter se hele loopbaan by KPMG is verwoes deur die senior vennote wat eers met Tom Moyane en SARS verbrou het, en toe WEER met VBS bank. Die top-brass jaag aan………..en die eerlike, harwerkende, pligsgetroue werknemers (wat ook almal verbande afbetaal, voertuie financier en skoolfonds betaal) verloor hulle poste.
Verkoop daai rooioog se eiendom waarvan hy seker van die beste het. Hoe de hel kom hy weg daarmee.
Maar die mense stem steeds anc ? leer nie !
Dit eintlik n vreeslike tragedie dat daai een enkele man vir soveel hartseer kon sorg en dan nog rondloop met n smile op sy bakkies